贈鄭元明術士自言安晚之孫故詩及之
作者：陸文圭
朝代：宋

paragraphs: 梁灝八十有二歲，自從天福逮雍熙。
中更乾德五星聚，晚賜龍頭拜玉墀。
吾今之年灝相若，布衣落拓何能爲。
吟詩獨與熊兒和，作賦那求狗監知。
龍鍾久納少年侮，耿介尤爲諂子嗤。
吾聞長沙趙彥仁，豫知鄭相秉化鈞。
從容杯酒託二子，端嘉之際俱名臣。
是時宋德已衰謝，扶顛江左尚有人。
安晚之孫今爲庶，嗟我與子俱邅迍。
不須諛我有許壽，且道何時脫子貧。
清和四月天氣新，共買一醉拋青春。
窮通壽夭俱莫問，蓋世英雄一窖塵，草間惟有石麒麟。